Martin Henriksen (DF), 2012-06-11:
Tak for ministerens besvarelse.
Jeg bed mærke i – det kan godt være, jeg hørte forkert – at ministeren på et tidspunkt sagde, at EU ikke blander sig i dansk udlændingepolitik.
Så befinder vi os jo nok ikke på den samme planet, for man må konstatere, at EU mildest talt gør det og har gjort det op til flere gange inden for de seneste par år.
Jeg synes, det er rigtig ærgerligt, at regeringen og andre partier i Folketinget ikke vil være med til at have større åbenhed om udveksling af information, breve, mails osv., som foregår mellem Europa-Kommissionen og den danske regering.
at når der kommer en henvendelse fra en dansk EU-kommissær – det kan også være fra en anden international organisation, men i det her tilfælde er det fra en EU-kommissær – som handler om, at den danske regering bør rette noget lovgivning eller nogle bekendtgørelser til, fordi EU har en opfattelse af, at Danmark bør rette ind, vil det være sådan, hvis forslaget til vedtagelse bliver vedtaget, at den danske regering ganske enkelt skal orientere Europaudvalget om, at man har modtaget en henvendelse fra Europa-Kommissionen, man skal orientere det relevante fagudvalg i Folketinget om det, og man skal orientere de relevante fagordførere, og hvis man indgår i en forhandling med Europa-Kommissionen om, at dansk lovgivning skal ændres, skal man indhente mandat fra Folketinget.
Man skal simpelt hen skabe størst mulig åbenhed.
Jeg synes, det er underligt, at man ikke kan bakke op om det.
For hvis man ikke har noget at skjule, kan jeg ikke se andet, end at det sådan set også er i justitsministerens interesse, hvis det her var kommet frem meget tidligere, og der havde været mere åbenhed om processen.
Der har også været sat spørgsmålstegn ved, om justitsministeren hurtigt nok har overleveret de dokumenter til Folketinget, f.eks. til Retsudvalget, som Retsudvalget havde bedt om, og derfor kan jeg ikke forstå, hvorfor man har noget imod, at der etableres en standardprocedure, efter hvilken der gives oplysninger til Folketinget, når EU beder Danmark om at ændre forskellige love.
Så kan det jo godt være, hvis Europa-Kommissionen igen i fremtiden kommer og beder Danmark om at lempe udvisningsreglerne endnu en gang, at der i Folketinget vil være flertal for at rette ind efter EU.
Det er jo så fair nok, så vil der være det, men jeg synes, at man i det mindste skal give Folketinget mulighed for at komme ind i processen, inden den danske regering aftaler med Europa-Kommissionen, hvad man ønsker at fremlægge af lovforslag her i Folketingssalen.
Derfor skal jeg på vegne af Dansk Folkeparti og Liberal Alliance fremsætte følgende forslag til vedtagelse: Forslag til vedtagelse
»Folketinget pålægger regeringen straks at orientere Folketingets Europaudvalg, det ansvarlige fagudvalg samt de relevante ordførere om enhver henvendelse fra Europa-Kommissionen eller anden international organisation, der måtte indeholde henstillinger, anmodninger, opfordringer og lignende til den danske regering om at foretage ændringer i dansk lovgivning, administrative praksisser m.v. Folketinget opfordrer regeringen til inden udgangen af 2012 at indkalde Folketingets partier til drøftelser med henblik på at etablere en sådan ordning.
Ordningen kan evalueres efter 1 år.
Folketinget opfordrer således regeringen til at sikre mandat fra Folketingets partier, inden regeringen tilkendegiver, at den vil ændre i f.eks. dansk lovgivning.
Hensigten er at skabe større åbenhed.«